Smilene er brede, og skåltalerne glade efter nattens politiske aftale om at genåbne frisører, tandlæger, optikere og en række andre liberale erhvervsdrivende fra på mandag. Men en væsentlig forudsætning for, at de økonomisk pressede forretninger kan åbne døre og ordrebøger igen, er ikke på plads: det offentliges pasning af de privatansattes børn. ​​

I Københavns Kommune, der har 34.395 daginstitutionspladser, var der fredag kun kapacitet til at passe 36 procent af børnene i kommunens institutioner. Torsdag var kapaciteten på 30 procent. Det viser en opgørelse, som Politiken har fået fra børne- og ungdomsforvaltningen. ​​

Andelen af åbne institutioner var fredag på 77 procent, men de fleste kæmper med at leve op til Sundhedsstyrelsens og forvaltningens krav til coronaforanstaltninger. Mange institutioner kan også i de kommende uger kun tage imod en andel af børnene og prioriterer dem derfor ud fra forældrenes erhverv og situation. ​​